CELEX: 32021R0643
Language: mt
Date: 2021-02-03 00:00:00
Title: Regolament Delegat tal-Kummissjoni (UE) 2021/643 tat-3 ta’ Frar 2021 li, għall-finijiet tal-adattament tagħha għall-progress tekniku u xjentifiku, jemenda l-Parti 1 tal-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet (Test b’rilevanza għaż-ŻEE)

20.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 133/5
               
            
         REGOLAMENT DELEGAT TAL-KUMMISSJONI (UE) 2021/643
         tat-3 ta’ Frar 2021
         li, għall-finijiet tal-adattament tagħha għall-progress tekniku u xjentifiku, jemenda l-Parti 1 tal-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b’mod partikolari l-Artikolu 53(1) tiegħu,
         Billi:
         
                     (1)
                  
                  
                     L-Istati Membri u l-partijiet ikkonċernati talbu li jiġu emendati diversi noti stabbiliti fis-sottotaqsima 1.1.3 tal-Parti 1 tal-Anness VI tar-Regolament (KE) Nru 1272/2008.
                  
               
                     (2)
                  
                  
                     Il-Kummissjoni taċċetta li l-formulazzjoni ta’ dawk in-noti jeħtieġ tittejjeb. Uħud min-noti marbuta mas-sustanzi mhumiex preċiżi u jġibu magħhom xi inċertezzi dwar l-interpretazzjoni korretta tal-obbligi ġuridiċi. B’mod partikolari, uħud minn dawk in-noti jistgħu jiġu interpretati bħallikieku f’ċerti kundizzjonijiet ma hemmx bżonn li jiġu kklassifikati s-sustanzi li għalihom japplikaw l-istess noti, mentri fil-fatt jenħtieġ li dawn ma jkunux koperti mill-klassifikazzjoni u mit-tikkettar armonizzati iżda xorta jenħtieġ li jkunu soġġetti għall-klassifikazzjoni f’konformità mat-Titolu II tar-Regolament (KE) Nru 1272/2008 (awtoklassifikazzjoni).
                  
               
                     (3)
                  
                  
                     Għalhekk, jenħtieġ li r-Regolament (KE) Nru 1272/2008 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            Emendi għar-Regolament (KE) Nru 1272/2008
            Il-Parti 1 tal-Anness VI tar-Regolament (KE) Nru 1272/2008 hija emendata kif stabbilit fl-Anness ta’ dan ir-Regolament.
         
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Frar 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 353, 31.12.2008, p. 1.
      
      
         
            ANNESS
            Il-Parti 1 tal-Anness VI tar-Regolament (KE) Nru 1272/2008, hija emendata kif ġej:
            
                        (1)
                     
                     
                        fil-punt 1.1.3.1, in-noti J sa R huma sostitwiti b’li ġej:
                        
                                     
                                 
                                 
                                    “Nota J:
                                    Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ benżen (EINECS Nru 200-753-7), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu.
                                 
                              
                                     
                                 
                                 
                                    Nota K:
                                    Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ 1,3-butadien (EINECS Nru 203-450-8), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu. Meta s-sustanza ma tkunx ikklassifikata bħala karċinoġenu jew mutaġenu, minn tal-inqas għandhom japplikaw id-dikjarazzjonijiet ta’ prekawzjoni (P102-)P210-P403.
                                 
                              
                                     
                                 
                                 
                                    Nota L:
                                    Il-klassifikazzjoni armonizzata bħala karċinoġenu tapplika sakemm ma jkunx jista’ jintwera li s-sustanza fiha inqas minn 3 % estratt tad-dimetil sulfossidu kif imkejjel mill-IP 346 (‘Determination of polycyclic aromatics in unused lubricating base oils and asphaltene free petroleum fractions - Dimethyl sulphoxide extraction refractive index method’ — “Determinazzjoni ta’ sustanzi aromatiċi poliċikliċi fi żjut bażi ta’ lubrifikazzjoni mhux użati u fi frazzjonijiet tal-petroleum ħielsa mill-asfalten — Metodu tal-indiċi rifrattiv għall-estrazzjoni tad-dimetil sulfossidu”, l-Istitut tal-Petroleum, Londra), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu.
                                 
                              
                                     
                                 
                                 
                                    Nota M:
                                    Il-klassifikazzjoni armonizzata bħala karċinoġenu tapplika sakemm ma jistax jintwera li s-sustanza fiha inqas minn 0,005 % piż skont il-piż ta’ benżo[a]-piren (EINECS Nru 200-028-5), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu.
                                 
                              
                                     
                                 
                                 
                                    Nota N:
                                    Il-klassifikazzjoni armonizzata bħala karċinoġenu tapplika sakemm ma tkunx magħrufa l-istorja sħiħa tar-raffinar u ma jkunx jista’ jintwera li s-sustanza li minnha ġiet prodotta dik is-sustanza mhijiex karċinoġenu, u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dik il-klassi ta’ periklu.
                                 
                              
                                     
                                 
                                 
                                    Nota P:
                                    Il-klassifikazzjoni armonizzata bħala karċinoġenu jew mutaġenu tapplika sakemm ma jistax jintwera li s-sustanza fiha inqas minn 0,1 % piż skont il-piż ta’ benżen (EINECS Nru 200-753-7), u f’dak il-każ għandha ssir ukoll klassifikazzjoni f’konformità mat-Titolu II ta’ dan ir-Regolament għal dawk il-klassijiet ta’ periklu. Meta s-sustanza ma tkunx ikklassifikata bħala karċinoġenu jew mutaġenu, minn tal-inqas għandhom japplikaw id-dikjarazzjonijiet ta’ prekawzjoni (P102-)P260-P262-P301 + P310-P331.
                                 
                              
                                     
                                 
                                 
                                    Nota Q:
                                    Il-klassifikazzjoni armonizzata bħala karċinoġenu tapplika sakemm ma tiġix issodisfata waħda mill-kundizzjonijiet li ġejjin:
                                    
                                                —
                                             
                                             
                                                test tal-bijopersistenza f’terminu qasir bil-ġbid tan-nifs ikun wera li l-fibri itwal minn 20 μm ikollhom nofs ħajja ponderata ta’ inqas minn għaxart ijiem; jew
                                             
                                          
                                                —
                                             
                                             
                                                test tal-bijopersistenza f’terminu qasir b’instillazzjoni intratrakeali jkun wera li l-fibri itwal minn 20 μm ikollhom nofs ħajja ponderata ta’ inqas minn 40
                                                jum; jew
                                             
                                          
                                                —
                                             
                                             
                                                test intraperitoneali xieraq ma jkun ipprovda l-ebda evidenza ta’ eċċess ta’ karċinoġeniċità; jew
                                             
                                          
                                                —
                                             
                                             
                                                ma tkun ġiet innutata l-ebda patoġeniċità jew bidla neoplastika f’test adattat tal-ġbid tan-nifs f’terminu twil
                                             
                                          
                              
                                     
                                 
                                 
                                    Nota R:
                                    Il-klassifikazzjoni armonizzata bħala karċinoġenu tapplika għajr fil-każ ta’ fibri b’Dijametru Medju Ġeometriku Ponderat skont it-Tul (LWGMD) bit-tnaqqis ta’ żewġ żbalji standard ġeometriċi ikbar minn 6 μm, kif imkejjel f’konformità mal-Metodu ta’ ttestjar A.22 fl-Anness tar-Regolament tal-Kummissjoni (KE) Nru 440/2008 (*1)
                                    
                                 
                              
                           (*1)  Ir-Regolament tal-Kummissjoni (KE) Nru 440/2008 tat-30 ta’ Mejju 2008 li jistabbilixxi metodi ta’ ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) (ĠU L 142, 31.5.2008, p. 1).”"
                        
                     
                  
                        (2)
                     
                     
                        fil-punt 1.1.3.2., in-noti 8 u 9 huma sostitwiti b’li ġej:
                        
                                     
                                 
                                 
                                    “Nota 8:
                                 
                              Il-klassifikazzjoni bħala karċinoġenu għandha tapplika sakemm ikun jista’ jintwera li l-konċentrazzjoni teorika massima ta’ formaldeid rilaxxabbli, irrispettivament mis-sors, fit-taħlita kif imqiegħda fis-suq tkun inqas minn 0,1 %.
                        
                                     
                                 
                                 
                                    Nota 9:
                                 
                              Il-klassifikazzjoni bħala mutaġenu għandha tapplika sakemm ikun jista’ jintwera li l-konċentrazzjoni teorika massima ta’ formaldeid rilaxxabbli, irrispettivament mis-sors, fit-taħlita kif imqiegħda fis-suq tkun inqas minn 1 %.”
                     
                  
               (*1)  Ir-Regolament tal-Kummissjoni (KE) Nru 440/2008 tat-30 ta’ Mejju 2008 li jistabbilixxi metodi ta’ ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) (ĠU L 142, 31.5.2008, p. 1).”’